सुनवाहा से सुल्तानगंज तक पदयात्रा करेंगे यादव
बेगमगंज|प्रदेश सरकार की जन विरोधी नीतियों के खिलाफ प्रदेश कांग्रेस अध्यक्ष अरुण यादव माता मंदिर सुनवाहा से सुल्तानगंज तक 6 जनवरी को पदयात्रा करेंगे। पदयात्रा में कार्यकर्ताओं को शामिल करने सुल्तानगंज ब्लाक कांग्रेस कमेटी द्वारा शनिवार को बैठक आयोजित की गई। बैठक में आंदोलन की रणनीती बनाई गई।
रणनीती के तहत समस्याओं को लेकर एक 15 सूत्रीय मांग पत्र भी देने का निर्णय लिया गया है।बैठक में सर्व सम्मति से निर्णय लिया गया है कि 6 जनवरी को प्रदेश कांग्रेस अध्यक्ष अरुण यादव द्वारा संभावित पदयात्रा ग्राम सुनवाहा के माता मंदिर से शुरू होकर सुल्तानगंज पहुंचेगी। समापन के बाद आमसभा की जाकर क्षेत्र की 15 सूत्रीय मांगें फसल बीमा खेतवार की जाकर लाभ दिलाने,बीमा रसीद किसान को दिलाने, केसीसी का ब्याज माफ करने, वर्ष 2013 से 15 तक का बीमा क्लेम वितरण करने,किसानों के दुधारू नस्ल के पशुओं का बीमा अन्य 6 जिलो की तरह लागू करने,इस वर्ष बिजली के बिल माफ किए जाने, किसानों को 500 से 1100 प्रति एकड़ मुआवजा दिया जा रहा है, जो किसानों के साथ धोखा है। मुआवजा राशि 5 हजार प्रति एकड़ दिए जाने, सुल्तानगंज में डिग्री कालेज की स्थापना एवं केंद्रीय विद्यालय की स्थापना तथा सुल्तानगंज को तहसील का दर्जा दिए जाने के अतिरिक्त सुल्तानगंज के अस्पताल में महिला चिकित्सक सहित स्वास्थ्य स्टाफ बढ़ाए जाने की मांग की जाएगी। बैठक में किसान कांग्रेस अध्यक्ष अरविंद रघुवंशी, उपाध्यक्ष अजय रघुवंशी, कुंवर मुन्ना राजा चांदोड़ा, कंछेदीलाल शर्मा, महेंद्र सिंह पठया, अमोल सिंह यादव टेकापार,भरत सिंह पटेल गुलवाड़ा, भोपालसिंह राजपूत, ऊदलसिंह सुनवाहा, ओमकार सिंह यादव कुंडा, शिवराज सिंह यादव, अन्नू शुक्ला,विजय सिंह राजपूत सहित अन्य कार्यकर्ता मौजूद थे।
hin_Deva awa_Deva hin_Deva